LA UNION - Inkeddeng laengen ti kaaduan kadagiti occupants ti natakawan nga apartment idi Barangay Sevilla ditoy siudad ti umakar gapu iti napasamak nga insidente no sadino, dumanon iti agarup P180,000 a gatad dagiti alikamen dagiti natakaw.
Immuna iti daytoy, sinerrek ken tinakawan dagiti saan pay a nabigbig a suspek ti four-storey apartment ni Barangay Chairman Alejandrino Pacio iti Barangay Sevilla, San Fernando City.
Dagiti biktima ket nabigbig a da Melanie Maginsay, 28, taga-Candon City, Ilocos Sur; Maria Rina Ann Soliven, 30, empleyado ti DENR ken tubo iti San Quintin, Pangasinan; Maribel Mamuyac, 37, ti Agoo, La Union ken April de Guzman, 25, empleyado ti bangko ken taga-Nueva Ecija.
Natakaw manipud iti siledda iti maikadua ken maikatlo a kadsaaran ti apartment ti dua a laptop, netbook, mini-Ipad, tablet, digital camera, cellphone, maysa a relo, ken nagduduma nga alahas.
Maibasar iti imbestigasion ti pulisia, pinuersa a dinadael dagiti suspek ti padlock ti tunggal siled no sadino, tinakawda dagiti nadakamat nga alikamen.
Iti met pannakiuman ti caretaker ti apartment a ni Marilou Pahimnayas, nadiskubreda laengen idi aldaw-kalman ti panagtakaw ken mapatta-patta a napasamak ti insidente idi nakapanawen dagiti occupants tapno agtrabaho.
Kabayatanna, dinakamat met ti maysa kadagiti natakawan a ni Engr. Maria Rina Soliven a pimmanawen dagiti boardmates-da ken posible a sumaruno met daytoy nga umakar.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn